Goeie nuus: Bloem-inwoners keer twee inbrekers aanFoto: SAPD/Facebook Twee verdagtes verskyn Donderdag in die Bloemfontein-landdroshof nadat hulle verlede week deur inwoners aangekeer is, kort nadat hulle by ŉ huis in die Pellissier-woonbuurt ingebreek het. Kapt. Chaka Marope, woordvoerder van die Bloemfontein-polisie, het Donderdag gesê die verdagtes het op 4 Maart in die vroeë oggendure toegang tot die huis verkry deur ŉ deur oop te breek. “Een van die verdagtes het by die deur gewaak terwyl sy medepligtige die huis ingegaan het en ŉ 18-jarige seun in ŉ slaapkamer oorrompel het,” het Marope gesê. “Die verdagte het die seun beveel om nie te skreeu nie. Hy het hom na die kombuis vergesel waar hy kos uit die yskas gebuit en weggehardloop het.” Die seun het sy ouers wakker gemaak toe die verdagtes gevlug het. Hulle het dadelik hul bure en buurtwag in kennis gestel. Die verdagtes is kort daarna in ŉ teenoorstaande straat deur inwoners aangekeer en aan die polisie oorhandig toe hulle by die toneel opgedaag het. Die verdagtes is onderskeidelik 26 en 27 jaar oud.